Raġel ta’ 35 sena li t-Tlieta li għadda beda għaddej ġuri dwar stupru, tard ilbieraħ filgħaxija jngħata sentenza ta’ 14-il sena ħabs wara li nstab ħati b’seba’ voti kontra t-tnejn li stupra lil bintu meta kellha tmien snin. Il-każ seħħ fl-2006. F’dan il-ġuri li nstema’ bil-bibien magħluqa, ir-raġel instab ħati wkoll bi tmien voti kontra wieħed li żammha b’mod illegali u li kkorrompiha. B’seba’ voti kontra tnejn huwa nstab ħati wkoll li kkorrompa tifla oħra ta’ tliet snin li kienet bint mara li kellu x’jaqsam maghha. Fl-investigazzjoni li saret dwar dan il-każ, il-Pulizija sabet fuq il-mobile tiegħu filmat tiegħu nnifsu jerfa’ lit-tifla fl-istess waqt li kien qiegħed ikollu x’jaqsam ma’ omm it-tifla ta’ tliet snin fid-dar tagħha. Il-Qorti ordnat divjet fuq isem ir-raġel biex tkun imħarsa l-identità tal-vittmi.